b'\n_START_ARTICLE_\nJ\xc3\xb8ssing (illegal avis)\n_START_PARAGRAPH_\nJ\xc3\xb8ssing var en av de illegale avisene som ble utgitt under den tyske okkupasjonen av Norge under andre verdenskrig. Den kom ut i Stavanger.\n_START_SECTION_\nOppstart og drift\n_START_PARAGRAPH_\nF\xc3\xb8rste nummeret av J\xc3\xb8ssing kom ut tidlig i 1942. Innholdet var nyheter fra London-radioens sendinger. Avisa kom ukentlig, med et gjennomsnittlig opplag rundt 1000. Sverre Gausland var hovedmann bak J\xc3\xb8ssing, etter f\xc3\xb8rst \xc3\xa5 ha hjulpet til med den illegale avisa Stritt folk. Sammen med seg i arbeidet med \xc3\xa5 lage J\xc3\xb8ssing hadde han Per M Johnsen, Per V\xc3\xa5land, Andreas Bergsager, Einar R\xc3\xb8rstad og B\xc3\xb8rge H\xc3\xa5kon B\xc3\xb8rve._NEWLINE_Et spesielt 17. mai-nummer kom i 1250 eksemplar, og deler av opplaget ble distribuert til Kristiansand og Oslo._NEWLINE_Gausland var ansatt p\xc3\xa5 Fylkesforsyningsnemdas kontor i Grudes hus p\xc3\xa5 Skagen, og der ble avisa laget og stensilert. Rikshirden hadde lokaler i etasjen over, og de som jobbet med avisen opplevde at hirdens folk passerte gjennom lokalene mens avisgruppen var i gang. De pratet seg imidlertid ut av situasjonen.\n_START_SECTION_\nAvisnavnet\n_START_PARAGRAPH_\nBegrepet \xc2\xabj\xc3\xb8ssing\xc2\xbb hadde under krigen betydningen en god nordmann, det vil si en som sto opp mot okkupantene. Begrepet ble brukt som navn p\xc3\xa5 flere illegale aviser. I Fredrikstad kom J\xc3\xb8ssingen ut, mens J\xc3\xb8ssingtidende var navnet p\xc3\xa5 en avis i Oslo. Navnet \xc2\xabJ\xc3\xb8ssingposten\xc2\xbb ble brukt b\xc3\xa5de p\xc3\xa5 en avis i Oslo, en avis i Kristiansund, en avis i Skien, en avis i Thune og en avis i T\xc3\xb8nsberg.'